Uncategorized Archives - Page 4 of 4 - Bybelskool vir Bereane
October 16, 2017 nati@stander.co.za
Kom ek vertel jou iets interessants oor Psalm 88. Ek was in 2011 met 'n toergroep vanuit ons gemeente na Israel. Dáár het ons 'n plek besoek wat as die huis van die hoëpriester geïdentifiseer was. Net buite die huis was daar plein. Volgens oorlewering was die plein die plek waar Petrus vir Jesus verloën het die aand van die arrestasie. Onder die hoëpriester se huis was daar aanhoudingselle vir oortreders. Daar was 'n diep, donker put. Volgens oorlewering is Jesus die aand van sy arrestasie in daardie "aanhoudings-put" gegooi, sodat Hy dáár kon wag vir sy verhoor voor die hoëpriester.
Terwyl Hy daar onder in die put gesit het, het Hy Psalm 88 hardop uitgeroep…
"U het my onder in die put laat beland, in diepe duisternis. U gramskap rus swaar op my, U laat al u golwe oor my breek. Sela U laat my bekendes ver van my af staan en maak my vir hulle iets afskuweliks; ek sit vasgevang en kan nie uitkom nie." (Ps 88:7-9)
Ons het die ligte afgesit en die put vir 'n oomblik in sy oorspronklike kondisie beleef. Toe het ons met 'n selfoonliggie Psalm 88 gelees. Dit was aandoenlik. Die "gramskap" waarvan Jesus gepraat het, was natuurlik my en jou straf op sonde wat Hý gedra het.